
תיקון חוק להסדר ההימורים בספורט – פרק ט"ז: שונות – סעיף 60 בהצעת חוק הסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת

הכספים 2006), התשס"ו-2006

היו"ר מיכאל מלכיאור:

אני פותח את ישיבת הוועדה. במסגרת חוק ההסדרים, אנחנו – ועדת החינוך, התרבות והספורט - מחויבים לטפל בשלושה סעיפים שקיבלנו מוועדת הכנסת.


הסעיף הראשון נוגע לנושא ספורט, מדובר על פרק ט"ז בחוק ההסדרים, סעיף 60. ההצעה של האוצר היא: "בחוק להסדר ההימורים בספורט, התשכ"ז-1967, בסעיף 9(ב1), בפסקה (5), במקום "15%" יבוא "5%"; זאת ההצעה של האוצר. 


הוועדה שלנו קיבלה את הנושא כדי להגיע להכרעה, אני אקרא את דברי ההסבר: כדי להפחית את הכספים המועברים לצורך מימון מנגנוני הארגון השונים, מוצע לתקן את סעיף 9(ב1) לחוק להסדר ההימורים בספורט, התשכ"ז-1967, כך שבמקום שיועברו לארגוני הספורט – מדובר על מרכזי הספורט הגדולים -  15% מהסכום שנקבע לפי סעיף 9(ב1) לחלוקה לאגודות הספורט ולמועדוני הספורט כמשמעותם בחוק הספורט, התשמ"ח-1988, למימון הוצאותיהם, יועברו אליהם 5% בלבד מהסכום האמור. זאת הצעת הממשלה.


אנחנו קיבלנו על עצמנו לדון בעניין הזה. לאינפורמציה – ראש הקואליציה אמר שאנחנו חופשיים מבחינת הקואליציה להחליט מה שאנחנו חושבים שנכון, ויש כמה אפשרויות: או לקבל את ההצעה כפי שהיא, או לדחות את ההצעה, או להגיע לאיזשהו סיכום אחר. אפשר גם להגיד שאין לנו מספיק זמן לדון בכך.


אנחנו נשמע את הצדדים, נשמע את הסיבה לכך שהדברים הוצעו כפי שהם הוצעו, ואנחנו נקבל החלטה לפי מה שנכון לעשות. אני גם חופשי משיקולים אחרים לעניין. רוצים לפעול לטובת הספורט, ואני מניח שיהיו דעות שונות מהי טובת הספורט – זה לגיטימי – ולפי זה אנחנו נכריע.



אני מציע שנציג האוצר יציג את הנושא.

איתי יעקב:

איתי יעקב, אגף התקציבים, משרד האוצר. כיום, הכספים הציבוריים שמופנים לספורט במדינת ישראל, מופנים משני מקורות עיקריים: מקור אחד זה הטוטו – באמצעות החוק להסדר הימורים בספורט; מקור שני הוא מינהל הספורט, שנודד בין משרד החינוך למשרד העבודה – היום הוא במשרד המדע, התרבות והספורט. אלה שני הצינורות. 


עם השנים יש שינויים, בעיקר בתחום של מינהל הספורט אבל גם בטוטו. קריטריונים משתנים, הקצבות משתנות בין אגפי ספורט שונים, קבוצות שונות, פרט לדבר אחד שנותר קבוע, וזה הסעיף בחוק ומנגנון חלוקת הכסף בין מרכזי הספורט, כי זה משהו שקבוע בחוק.


המנגנון הקיים היום הוא ש- 15% מהכסף שמגיע לקבוצות, הולך למרכזים. 


היו"ר מיכאל מלכיאור:

 על איזה סכומים מדובר?


איתי יעקב:


סדר גודל של 40-50 מיליון שקל לשנה. 


קריאות:

לא נכון. 

שי שני:

זה לא נכון. לא קרוב אפילו. 


איתי יעקב:


לי יש נתונים של מינהל הספורט. מינהל הספורט יציג את הנתונים אם יש שינוי. 


איציק לארי:

איציק לארי, סמנכ"ל הכספים של המועצה. לגבי נתונים של המרכזים עצמם: בשנת 2005 שהסתיימה – 15% של מרכז הפועל התבטאו בארבעה מיליון, 988 אלף שקלים; מרכז מכבי – שלושה מיליון, 382 אלף שקלים; מרכז עוצמה – 729 אלף שקלים; מרכז בית"ר – 410 אלף שקלים; מרכז אליצור – 367 אלף שקלים. 


סך הכול, 15% למרכזים הסתכמו ב- 9 מיליון, 909 אלף שקלים. 


היו"ר מיכאל מלכיאור:

 זאת אומרת, 15% זה כעשרה מיליון שקלים. 


איציק לארי:

כעשרה מיליון - זה מהמועצה להסדר הימורים בלבד. אני מדבר כנציג המועצה.


ג'מאל זחאלקה:

15% מהתקציב שלכם או מהתקציב של המרכזים?


איציק לארי:

המועצה מעבירה 15% מתקציב שמופנה לאגודות. נניח שלקבוצה הפועל תל-אביב מגיע 100 שקלים – מתוך ה- 100 שקלים, 15 שקלים עוברים למרכז; 85 שקלים לאגודה. 15% למרכזים מורכבים מהסכום הזה.


היו"ר מיכאל מלכיאור:

זאת אומרת שהסכום הכולל הוא כ- 75 מיליון. 


איציק לארי:

זה משתנה. בעיקרון כן. 


שי שני:

שי שני, מנכ"ל הפועל. זה נכון מתוך הסכומים שמגיעים לאגודות. יש סכומים נוספים שמגיעים לספורט. סך הכול תקציב המועצה הוא מיליארד ו-100 מיליון שקל בשנה, כשמתוך זה מגיע לספורט למעלה מ- 300 מיליון שקל בשנה.


ה- 15% נגזרים רק מחלק מסוים מהכסף הזה שמגיע לאגודות, ללא תוספות מיוחדות, כמו: מרחקים ונשים, שזה סכום נוסף שמגיע לאגודות, שמתוך זה לא נגזר. 

היו"ר מיכאל מלכיאור:

 מתוך הסכום הזה של כ- 75 מיליון שקל, מגיעים כ- 10 מיליון. זה חשוב לאוצר שפעם יהיו נתונים מדויקים.


איתי יעקב:


המקור של ההסדר הזה הוא מקור ארכאי, היסטורי. בעבר, הקבוצות לא היו יכולות לקבל ישירות כסף מהטוטו. היום כל קבוצה היא עמותה, היא מתקיימת בזכות עצמה, והטוטו יכול להעביר לה ישירות, אין צורך בצינור הזה – שחלוקות בינינו הדעות מה היקף הפעילות שלו. 


אני לא רוצה להיכנס לשאלה מה
המרכזים עושים והאם יש מקום למרכזים בספורט, או לא, כיוון שזאת לא השאלה.


היו"ר מיכאל מלכיאור:

 למה זאת לא השאלה? זאת כן השאלה.


איתי יעקב:


אני רוצה לדבר על שיטת התקצוב. אני יוצא מנקודת הנחה שהמרכזים יציגו פה את הפעילות שלהם, והיא פעילות מבורכת ולטובת הספורט – לצורך הדיון אני מסכים עם הנושא הזה.


היום, בגלל המבנה הזה שההיקף של הכסף למרכזים קבוע בחוק בצורה כזאת, מה יוצא מכך? אם יש שינוי בתקציב מינהל הספורט כי הוא עובר איזשהם שינויים, כי הממשלה החליטה על שינוי סדרי עדיפויות – בין אם בספורט לנושאים אחרים, או בתוך הספורט: היא רוצה לעודד יותר ענפים אולימפיים או שהיא רוצה לעודד יותר קבוצות או שהיא רוצה לעודד יותר ספורט נשים או ספורט עממי - אז יש הסטות בין ארגוני הספורט השונים, מרכזים קבוצות ואיגודים. ההסדר הזה שקבוע בחוק של 15% קובע שלא משנה מה קורה במשק, או לא משנה מה קורה בעולם הספורט, המרכזים ממשיכים לקבל את ה- 15% שלהם , ויהי מה. 


היו"ר מיכאל מלכיאור:

 זה לא בדיוק נכון כי שמענו בדיון שיש תקציבים, למשל מרחקים ונשים. 


איתי יעקב:


מעבר למרכזים. 


היו"ר מיכאל מלכיאור:

 אבל שמענו שה- 15% זה לא מכל דבר, אלא יכולים להיות סדרי עדיפויות בתוך המשרד או בהחלטות הממשלה – למשל, כפי שהציג השר, שצריכים עכשיו לעשות אפליה מתקנת לספורט הנשים, אזי זה לא נכלל בתוך ה- 15%.


איתי יעקב:


זה בדיוק.


היו"ר מיכאל מלכיאור:

 לא, זה לא בדיוק. אני אומר ההיפך מהדברים שאתה אומר. 


חיים שושן:

כבוד היושב-ראש צודק. אין את ה- 15% בפנים.


איתי יעקב:


אני אחדד את הנקודה. היום, אם מינהל הספורט מחליט שהוא רוצה לתמוך בספורט נשים- הוא משנה את התקציב של מינהל הספורט, הוא נותן פחות לקבוצות, פחות למועדונים, ויותר לספורט נשים כי שם הוא רוצה להשקיע את הכסף. 


הקבוצות נפגעות מכך, המרכזים לא נפגעים, כי הם ממשיכים לקבל את ה- 15% שלהם, לפי המנגנון הקשיח הזה הקבוע בחוק. 


חיים אמסלם:

למה אתם רוצים לשנות את זה? 


שי שני:

זה לא נכון במהות. הבעיה היא שהוא לא בדק את הנושא.


איתי יעקב:


צריך להבין את מנגנון התקצוב הזה. היום, מנגנון התקצוב הוא כך שה- 15% הקבועים האלה בחוק – הם תלויים בכלל בהיקף ההימורים שנעשים בספורט. התקציב של המרכזים, ההכנסות שלהם, תלויות בהימורים שנעשו בספורט. השנה בקיץ יש את המונדיאל – יש יותר הכנסות אולי, אזי המרכזים יקבלו יותר. אין שום קשר בין היקף הפעילות וסוגי הפעילות וההוצאות המתוכננות של המרכזים, להיקף ההכנסות שלהם – זה מנגנון תקצובי שצריך לשנות, זה מנגנון מעוות. 


אנחנו באים ואומרים כך - ואני יוצא מנקודת הנחה שהפעילות שלהם מבורכת ודרושה לספורט.  אם צריך את פעילות המרכזים, שיפנו לקבוצות שחברות בהם ויגידו: הכסף מהטוטו ילך ישירות לקבוצות, והמרכזים יגידו לקבוצות שחברות בהם – והקבוצות הן לקוח שבוי, הן לא יכולות לעבור בין מרכז למרכז – אז שהקבוצות יעבירו להם את הכסף באופן ישיר. 


לשם מה הצינור הזה – כשאין שום בקרה, אין שום שקיפות?


היו"ר מיכאל מלכיאור:

 למה אתם לא עושים בקרה? 


איתי יעקב:


אין בקרה משום שהמנגנון של הכספים הוא קבוע בחוק. 


היו"ר מיכאל מלכיאור:

 אבל אין זה אומר שאתה לא יכול לבקר ושאתה לא יכול לדרוש שקיפות. 


איתי יעקב:


אבל אני לא יכול לשנות את התקציב הזה.


היו"ר מיכאל מלכיאור:

 התקציב נמצא, אבל אתה יכול לדרוש שקיפות ובקרה. אני מצפה זאת מהאוצר, בשביל מה אתם מקבלים משכורת?


איתי יעקב:


אין לי מה לעשות עם השקיפות הזאת.


צבי ורשביאק:

יש מבקר המדינה. מה זאת אומרת אין בקרה? מבקר המדינה מבקר אותנו. 


איתי יעקב:


אני לא יכול להגיד להם: אל תוציאו את ההוצאה הזאת. 


ג'מאל זחאלקה:

אתה אומר שזה כסף ללא בקרה. מה הבעיה?


איתי יעקב:


הבעיה היא שזה כסף שהוא קשיח, הוא לא גמיש. זה שעכשיו הם רוצים להוציא להוצאה מסוימת – אני לא יכול להגיד להם: אל תוציאו את זה, כי נכון יותר לספורט לעשות א', ב' או ג', כי מגיע להם הכסף הזה בצורה כזאת והם עושים אתו מה שהם רוצים בתוך תקציב המרכזים. אין לי שליטה על כך. אני לא יכול להגיד למרכז הפועל: תעשה א' ולא תעשה ב', ובצדק.


יצחק גלנטי:

אתם צריכים גם לנהל את מרכז הפועל? זה לא ברור לי.


איתי יעקב:


בוודאי שלא. 


ג'מאל זחאלקה:

האם אתה רוצה לשלוט על המרכזים? זאת הכוונה? לחזור למונופול?


יצחק גלנטי:

אני רוצה להבין האם יש פחות פעילות ספורטיבית במדינה משנה לשנה, שאתם מבקשים כעת להוריד בשני-שליש את התקציב, מ- 15% ל- 5%, אני לא מבין את זה.


איתי יעקב:


אנחנו לא רוצים להקטין שום תקציב. אנחנו מגדילים את תקציב הספורט בשינוי הזה. 


חיים אמסלם:

בבקשה, תסביר לנו למה זה חשוב.


איתי יעקב:


כי היום, עצם המנגנון הקשיח הזה בחוק – שמאפשר למרכזים לקבל את ה- 15% בלי שום בקרה – פוגע בקבוצות. 


חיים אמסלם:

אל תדבר על בקרה כי לא הצלחת להסביר לאף אחד מה הבעיה של הבקרה.


איתי יעקב:


זה פוגע בקבוצות כי אם יש קיצוץ תקציבי או אם יש שינוי סדרי עדיפויות- זה בא על חשבון הקבוצות, וזה בא על חשבון ספורט נשים. הגוף היחיד שלא נוגעים בו בגלל המנגנון הקבוע בחוק הקשיח הזה, זה מנגנון המרכזים.


יצחק גלנטי:

אז עכשיו אתם באים להגן על הנשים. זה מה שאני מבין.


חיים אמסלם:

במילים אחרות, הוא רוצה שיהיה קצת יותר סדר בתוך המערכת. 


היו"ר מיכאל מלכיאור:

 הוא רוצה גמישות. 


יצחק גלנטי:

הוא רוצה לחלק את התקציב מבפנים.


איתי יעקב:


לא, אני לא רוצה לחלק. מי שמחלק את הכסף זה הטוטו ומינהל הספורט. 


חיים אמסלם:

אדוני היושב-ראש, סליחה על הבורות. אולי נקבל הסבר על מרכזי הספורט – תפקידיהם ויעדיהם. 


ג'מאל זחאלקה:

יכול להיות שהמרכזים מאזנים דברים שאתם לא עושים – נותנים לקבוצות שאתם לא נותנים להן כסף. אולי זה דווקא מנגנון איזון. 


איתי יעקב:


אני לא נכנס לוויכוח האם המרכזים – צריך אותם או לא צריך אותם, האם הם יעילים או לא יעילים. כל מה שאני אומר הוא שאם המרכז הוא באמת חשוב לספורט והוא תורם לספורט – המימון למרכז צריך להיות על-ידי הקבוצות שחברות בו. יפנה המרכז לקבוצות שחברות בו ויגיד: לפעילות שלנו השנה אנחנו צריכים X שקלים – כי זאת הפעילות שלנו, ולא זה סך ההכנסות מהימורים, והקבוצות החברות, אנא תממנו בצורה פרוגרסיבית. 


היו"ר מיכאל מלכיאור:

 רציתי שכל חברי הכנסת יבואו לדיון עם "דף נקי", ונדון לגופו של עניין. אין לי עמדה בעד או נגד, אני באמת רוצה ללמוד. 


אני שואל אותך, איתי. כפי שציינת, הנחת העבודה שלכם שמרכזי הספורט עושים עבודה חשובה, האם אתה לא חושב שזה יקשה עליהם לבוא לקבוצות? הרי כל קבוצה היא במינוס. האם זה לא יקשה שבמקום לתת את הכסף והם יחלקו את הכסף, אתה דורש מהמרכז לבוא לעשרות קבוצות ולהוציא מהן כסף שהן כבר קיבלו? זה כמו לתת לכל מנהלי בתי-הספר כסף ולהגיד: תיקחו מהכסף שלכם, תתנו למפקחים. 


איתי יעקב:


זה לא מפתיע שאין פה נציגי קבוצות, כי הקבוצות הן לקוחות שבויים של המרכזים. לפי התיאור שלך נשמע שהמרכז צריך ללכת ולהתחנן לכסף בין הקבוצות, וזה לא כך. 


היו"ר מיכאל מלכיאור:

 אגב, אנחנו הזמנו נציגי קבוצות. 


שאול זלצר:

סליחה, יש כאן טעות. אני נציג של איגוד שלם, איגוד הכדוריד – היום איגוד הכי פופולארי במדינה, ואני הגעתי, אז לא להעליב. 


איתי יעקב:


לא אמרתי איגוד; אמרתי נציגי קבוצות. 


שאול זלצר:

אני מייצג את כל הקבוצות שמשחקות כדוריד. יש לי מה לומר בקטע הזה.


איתי יעקב:


וגם את המרכז. 

היו"ר מיכאל מלכיאור:

באמת, זה פלא שלא הגיעו מהקבוצות. אני מוכרח להגיד שהיו כמה קבוצות שחששו להגיע וחששו מה יגידו באגודות על כך שהם מגיעים ואומרים משהו אחר – אבל זה רק מחזק את השאלה שלי אליך.


איתי יעקב:


ההיפך. זה מחליש את השאלה כי כאשר מרכז אומר לקבוצה: אני צריך שאתה תעביר לי X שקלים – שוב אני אומר: שיעשו את זה באופן פרוגרסיבי, אין לי שום בעיה עם זה. קבוצה לא יכולה להגיד לא כי היא לא יכולה לעבור מחר למרכז אחר.


חיים אמסלם:

תיאורטית, במקרים מסוימים יכול להיות גם מצב שאתה תסכים שהמרכז יקבל 20%, אם זה פרוגרסיבי. זה מה שאתה אומר בעצם. 


איתי יעקב:


מהקבוצות? שיקבל כמה שהוא צריך לפעילות שלו. לי אין שום בעיה. 


ה- 5% האלה זאת פשרה שאנחנו הגענו אליה כבר, עשינו סיבוב אחד.


היו"ר מיכאל מלכיאור:

 פשרה עם מי?


איתי יעקב:


פשרה עם מינהל הספורט ופשרה בתוך הממשלה – אחרי לחצים פוליטיים. לשיטתי, המנגנון הכי נכון צריך להיות אפס, והמרכזים יתוקצבו על-ידי הקבוצות.


שי שני:

אני מבקש להעמיד דברים על דיוקם. אל"ף, אף אגודה היא לא אגודה שבויה. החברות- גם על-פי החוק וגם על-פי תקנות המועצה להסדר הימורים בספורט – היא וולונטרית לחלוטין.


איתי יעקב:


ואם היא רוצה להפסיק?


שי שני:

אין שום בעיה, יש קבוצות שעוזבות את המרכז ויש קבוצות עצמאיות. 90% מהקבוצות, בצורה וולונטרית, חברות במרכזים – אם זה הפועל, או מכבי. 


שנית, הסכום הוא מאוד לא קשיח. הסכום נקבע על-פי מה שמקבלות האגודות. יש ועדה ציבורית – היום זאת ועדת כץ – היא קובעת. פעם הספורט האולימפי קיבל הרבה יותר כסף, אז החלק היחסי היה הרבה יותר גדול; היום מקבלים 56 ענפים על-פי החלטת ועדה ציבורית – אנחנו מתעסקים רק בענפים אולימפיים – כך שהסכומים שלנו בהחלט משתנים בהתאם למדיניות מינהל הספורט. אם מינהל הספורט מחליט לתת פחות לכדורגל – אנחנו מקבלים באופן אוטומטי פחות. 


איתי יעקב:


איך זה בהתאם למדיניות מינהל הספורט? זה בהתאם להיקף ההכנסות שיש לטוטו. 


שי שני:


לא נכון. זה בהתאם להכנסות של הקבוצות, כך שאם שינו עכשיו את ההכנסות שהכדורגל מקבל – באותה מידה ההכנסות שלנו משתנות. 


איתי יעקב:


אז זה בהתאם להכנסות מהימורים, זה מה שאתה אומר.


שי שני:

המרכזים מתעסקים בעיקר בענפים האולימפיים. 


היו"ר מיכאל מלכיאור:

 מה זאת אומרת בעיקר? רק.

שי שני:


יש פה ושם בשוליים, אבל בעיקר בענפים האולימפיים – 28 ענפים שהם ענפים אולימפיים. המועצה להסדר הימורים בספורט למעשה מתקצבת 56 ענפים, כלומר עוד 28 ענפים שהם לא אולימפיים: משיכת חבל, הורדת ידיים, גלגליות, וכו'. 


הוועדה הציבורית מחליטה מעת לעת מה החלוקה – כמה יקבל הכדורגל, כמה יקבל הכדורסל, כמה יקבל הכדורעף, השחייה והגלגליות. המרכזים מקבלים למעשה רק מתוך החלק שהאגודות מקבלות. 


איתי יעקב:


זה בדיוק. הם לא מחלקים כמה המרכז יקבל, הם מחלקים כמה הכדורגל יקבל. 

שי שני:


לדוגמה השנה, שינו את הסכום שמקבלת קבוצה בליגה ארצית בכדורגל. פעם זה היה X שקלים, והשנה זה X פחות 50%.


באופן אוטומטי, אם פעם נניח הקבוצה היתה מקבלת 100,000 שקל, ואנחנו היינו מקבלים 15,000 שקלים, כעת מקבלים 50,000 שקלים ואנחנו מקבלים 7,500 שקל.


היו"ר מיכאל מלכיאור:

ומי מקבל את ה- 50,000 הנותרים?


שי שני:


חילקו את זה לענפים אחרים. 


היו"ר מיכאל מלכיאור:

 אבל גם מהענפים האלה אתם מקבלים 15%.


שי שני:


לא. לא מכל הענפים אנחנו מקבלים. זה לא סכום קבוע. לנו לדוגמה אין גלגליות. 


היו"ר מיכאל מלכיאור:

 אם מותר לי לנחש, הרוב הגדול של הכספים מגיע לענפים האולימפיים.


שי שני:


כן.


היו"ר מיכאל מלכיאור:

 כך שלא הגלגליות פה הבעיה.


צבי ורשביאק:

ההכנסות של מועצת ההימורים הן מיליארד ומשהו, חלוקה לספורט היא כ-300, אבל מהם 60 הולך למתקנים. יש הסכם עם התאחדות הכדורגל בנפרד – מדובר על סדרי גודל של 60-70 מיליון. באותם ענפים שבהם נותנים 15% מגיעים רק ל- 9 מיליון. אתה דיברת על 50 מיליון, אבל מדובר על 9 מיליון, ולכן יש כאן נתונים שגויים.


היו"ר מיכאל מלכיאור:

 10 מיליון – לא הייתי כל-כך מזלזל במיליון שקל, אדוני. 


צבי ורשביאק:

10 מיליון, סליחה. היחס בין 10 מיליון ל- 50 מיליון הוא פי 5, אז אם יש שגיאות של פי 5, אני מניח שגם המסקנות הן שגויות בערך באותה רמה. כשיש נתון שגוי – ההחלטות הן שגויות. 


צריך להבין לאן הולך יתר הכסף. למגרשים – 8 מיליון שקל, למתקנים כפי שציינתי קודם, יש איגודים  – שזה לא מגיע לאגודות - לאיגודים הולך כ- 50 מיליון שקל. מה שנשאר זה 75 מיליון שקל. זה כל הסכום שממנו נותנים 15%. בתוכם יש כאלה שכלל לא מקבלים דרך המרכזים. 


אגב, זאת טעות לחשוב שחייבים לקבל דרך המרכזים. אין חובה לתת דרך המרכזים. ההיפך הוא הנכון. כל אגודה מקבלת ישירות.


איתי יעקב:


אז על אחת כמה וכמה. 


צבי ורשביאק:

תקשיב עד הסוף, יש לי יותר ניסיון מאשר לך. כל אגודה יכולה לקחת לבד ויכולה לקחת את ה-  115% - את ה- 100% ועוד 15%. זוהי זכותה. 
מעט מאוד אגודות עושות את זה מפני שהשירותים שהם מקבלים מהמרכז שווים להם יותר. 


לדוגמה, מכבי חיפה – יענקל'ה שחר צריך את מרכז מכבי? לא. את ה- 15% הוא יכול היה לקבל אליו. הוא כותב כל שנה למועצת ההימורים: אני מבקש להעביר את הכסף, משום שהוא מקבל שירותים.


מה זה המרכזים? זה איזשהו גוף ערטילאי? המרכזים אלה אגודות הספורט שלהן אתה דואג כל כך. אני נבחרתי שם להיות ראש מכבי לפני שבוע ימים, מי בחר אותי? 250 אגודות הופיעו ובחרו בי – ממכבי מטולה ועד ירוחם. 


היו"ר מיכאל מלכיאור:

 מה שטוען האוצר, שאם זה כל כך ברור ופשוט – למה שלא תיתן את הכסף לקבוצות?


צבי ורשביאק:


הרי מה יקרה. אגיד לך מה מכבי תעשה. היום, מכבי חיפה היא קבוצה עם הרבה נקודות, היא קבוצה בכירה. כדי להקל על החישוב, נניח שהיא מקבלת מיליון שקל מהמועצה; 15% מכך זה 150,000 שקל.


היו"ר מיכאל מלכיאור:

 מתוך כמה? מה התקציב של מכבי חיפה?


איציק לארי:

45 מיליון שקל. 


צבי ורשביאק:

מכבי באר שבע מקבלת 100,000 שקל מהמועצה, אולי פחות – 15% זה 15,000 שקל. מה יקרה? מכבי חיפה יקבל שירותים ממרכז מכבי, אני אגיד לו: תשלם X כסף; מכבי באר שבע יצטרך לתת הרבה יותר, כ- 20-25 אלף שקל. 


היו"ר מיכאל מלכיאור:

 למה?


צבי ורשביאק:

מפני שהיום אני לוקח מה- 150,000 של חיפה ומסבסד כאילו את מכבי באר שבע, כי אני נותן שירותים גלובליים. כשאני הולך לחברת ביטוח ומבטח את הספורטאים – אני משלם מזומן על מנת לקבל הנחה גדולה, ומקבל הנחה גדולה, וכל הקבוצות מכוסות. 

היו"ר מיכאל מלכיאור:

 לא הבנתי את הטיעון. למה מכבי באר שבע תשלם יותר?


ג'מאל זחאלקה:

כי צריך יותר שירותים. 


היו"ר מיכאל מלכיאור:

 מדוע אתה לא יכול לעשות אותו הסדר של 15% שכל קבוצה תשלם?


צבי ורשביאק:

כי אז תבוא מכבי חיפה – בצדק – ותגיד: אני משלמת 15%; למה באר שבע משלמת 15,000 שקל, ואני צריכה לשלם 150,000 שקל, כשאתה נותן לי את אותו שירות? 


נוסף לכך, קבוצה שנרשמת, במשך שנתיים לא מקבלת. אם אנחנו רוצים לפתח את הספורט, קבוצה שנרשמת היום לליגה – שנתיים משחקת ולא מקבלת אגורה אחת. זאת על מנת לוודא שהיא רצינית. רק בשנה השלישית היא מקבלת. מי יעזור לה לממן את השנתיים הללו? אף קבוצה חדשה לא תפתח. 


נעבור לעניין התשלומים. החלק השני של קבוצות זה עיריות. מה מצב העיריות כולנו יודעים. הנה השנה, יצא צו של בית-משפט לא לתת – משרד הפנים לא הוציא תקנות ברורות, והגבילו עד 30% ממה שהיה בשנה שעברה. בינתיים, איך הקבוצות יחיו? אפשר להסביר לאפסנאי שיש החלטה של משרד הפנים? מישהו צריך לעזור.


היו"ר מיכאל מלכיאור:

 מהו התקציב הכולל של המרכזים?


צבי ורשביאק:

אני יכול להתייחס למכבי. התקציב של מכבי הוא 17 מיליון שקל, כולל התקציב שאני מעביר לאגודות באמצעות מועצת ההימורים. 

היו"ר מיכאל מלכיאור:

 כולל ה- 15%.


דודו מלכה:


המאה אחוז. 


היו"ר מיכאל מלכיאור:

 כלומר, אתה מקבל בערך 3 מיליון. מאיפה 14 המיליון האחרים?


צבי ורשביאק:

חלק ממועצת ההימורים וחלק מתרומות. 


אריה רוזנצוויג:

שמי אריה רוזנצוויג, יו"ר אס"א, איגוד הספורט האקדמי. אדוני היושב-ראש, אני חושב שהמשפט שאמרת בפתיחה – נבלע. זאת שאלה מבנית, מבנה הספורט בישראל. זה משפט הפתיחה שאתה זרקת לחלל החדר, והוא נעלם לנו. 


השאלה היא שאלה מבנית – איך מתנהל הספורט בישראל. הספורט בישראל היום – שלא כמו בארצות הברית – הוא לא מתנהל במוסדות להשכלה; הוא מתנהל באגודות ובאיגודים. אין מישהו אחר שיעשה זאת.


אני רוצה להפנות את תשומת לבכם לכך שישבה ועדה ממלכתית, בראשותו של השופט דב לוין, בדקה את הנושא הזה.


במשך השנים זה מאוד לא פופולרי לדבר על מרכזי הספורט, לא פופולרי לדבר על עסקנים, אבל הם אלה שבעצם היום מנהלים את הספורט. אם מדינת ישראל, האוצר, יחליט שספורט זה חשוב ולא יתן 47 מיליון שקל למינהל הספורט אלא יתן 400 מיליון שקל, אפשר לעשות ספורט אחר – דרך בתי-הספר, דרך האוניברסיטאות – אבל לא עושים את זה. 


היו"ר מיכאל מלכיאור:

 השר הכריז שהוא מתכוון לעשות את זה.


אריה רוזנצוויג:

זה מראה כמה שהוא לא מבין. 


היו"ר מיכאל מלכיאור:

 זה מראה שהוא לא מבין? אתה רוצה לטעון פה שהשר לא מבין.


אריה רוזנצוויג:


אם הוא אומר שתהיה ליגת מכללות – אז הוא לא מבין שלמכללות אין כדורסלנים. הם יקחו את הכדורסלנים של האגודות וישתפו אותם באוניברסיטאות, אבל זה משחק כפול. אנחנו הרי לא רוצים לשחק כאילו.


יש פה ציטוטים מדוח השופט לוין. חשבנו בשעתו – הציבוריוּת – שהעיריות ימלאו את מקומם של המרכזים, אז הסתבר שלא כן. קם ראש עיר שאכפת לו מספורט, נגמרה הקדנציה שלו- הגיע ראש עיר חדש, חיסל את מה שהוא בנה.


גופים פרטיים – אנחנו רואים היום מה קורה כשמיליארדרים מתעסקים בספורט. זה מה שאנחנו רוצים? שהספורט יהיה רק בידי בעלי הון?


היו"ר מיכאל מלכיאור:

 סליחה שאני אומר, אבל אני מרגיש ממילא שמה שאנחנו מדברים פה זה באמת כסף כל כך קטן לעומת מה שהמיליונרים האלה משקיעים.


צבי ורשביאק:

מזה תבין במעט כסף כמה הרבה עושים. 


היו"ר מיכאל מלכיאור:

 אני מבין, אבל אתה לא תתמודד עם גאידמק ב- 15% האלה. אמרת שזה נותן לנו את הכלים להתמודד עם המיליונרים. זה לא נותן את הכלים. 


אריה רוזנצוויג:

בענפי הספורט השפויים כן. אני לא מדבר על כדורגל – שזאת הצגה, או על כדורסל.


היו"ר מיכאל מלכיאור:

 אני מאוד רוצה לשמוע את המשרד. ד"ר שוקי דקל, האם אתה מוסמך על-ידי השר להגיד לנו מה עמדתכם?


ד"ר יהושע דקל:

כן. ברשותך, כמה מילות תוספת כי ישר התחלנו עם נושא הכסף, ולא היה תיאור של מה זה מרכז, מה המטרות שלו, מה הפעולות שהוא עושה. 


יש שישה מרכזים: מכבי, הפועל, בית"ר, אליצור, אס"א ועוצמה. כאן נמצאים שלושה מרכזים: הפועל, אס"א ומרכז מכבי. 


אם אינני טועה, ארבעה מתוך המרכזים האלה קמו אפילו לפני שקמה המדינה – היה להם ייעוד ושליחות. זוהי נקודה עקרונית, צריך לזכור אותה.


היו"ר מיכאל מלכיאור:

 למה זה עקרוני? זה מידע. 


ד"ר יהושע דקל:

יש לכך בהיסטוריה משמעות, אבל ההיסטוריה גם משתנה במהלך השנים. 


הספורט בעצם מתחולל במועדונים, באגודות – לא בשום מקום אחר. אם לא יהיה מועדון ולא תהיה אגודה – ידידי שאול, יו"ר איגוד – לאיגוד לא יהיה מה לעשות משום שתפקידי האיגוד להתחרות בליגות, וכו'.


אתה נגעת בנקודה, ולא בכדי – שכולם במינוס. האגודות הן מאוד מאוד חלשות. הבעיה היא תקצוב, כי הספורט עולה הרבה מאוד כסף. אם לא יהיה כסף לאגודות – בעצם הספורט לא יוכל להתקיים, לא יוכל להתפתח. 


התחלתי בנקודה ההיסטורית. עם השנים חלו שינויים גם במדינה, הכל השתנה. הספורט השתנה, יותר עוסקים בספורט. יותר אנשי עסקים נכנסים לספורט. בענפים שהם אטרקטיביים יש יותר חשיפה, הטלוויזיה נכנסת, כלומר יש טריגרים נוספים שיכולים לעשות כסף – כמובן, לא בענפים האישיים שהם מאוד מאוד לא מתוקשרים וגם סובלים. 


הזכיר אריה את ועדת דב לוין. היו כתשע ועדות בנושא הזה, זה לא נושא חדש. הנושא הזה כל הזמן עולה ויורד, ובעבר המרכזים קיבלו 25%. שונה החוק.


היו"ר מיכאל מלכיאור:

 ומה המסקנות של כל תשע הוועדות הללו?


ד"ר יהושע דקל:

המסקנות הן שמרכזים – יש להם ייעוד, יש להם זכות קיום, צריך לנתק את עצמם מהספורט המקצועי. 


מרכז הפועל עושה את הספורטיאדה – ספורט במקומות עבודה. זה לא השיא, שבאים לשבוע של תחרויות, אלא כל השנה.


היו"ר מיכאל מלכיאור:

 מה זאת אומרת לנתק את עצמם מהספורט המקצועי?


ד"ר יהושע דקל:

קודם הזכיר שני שיש 28 ענפים אולימפיים, כלומר שבחלק הזה המרכזים לא יעסקו. 


היו"ר מיכאל מלכיאור:

 בכלל לא בענפים האולימפיים?


ד"ר יהושע דקל:

כן, זה המוטו. 


היו"ר מיכאל מלכיאור:

 מכבי לא יעסוק בכדורסל, לא כדורגל?


ד"ר יהושע דקל:

לא בקבוצות המקצועיות, לא בליגות. זאת תמצית המלצות הוועדה. זה לא דבר חדש, נוכל להעביר לך אם תרצה.


עמדת המשרד, עמדת השר היא שיש ללכת להצעת המחליטים שהאוצר הציע, באופן הבא. ראשית, לא לעשות את זה ב- 2006 כיוון שאנחנו נמצאים או-טו-טו ביוני, זה חצי שנה. הגופים האלה עובדים, פועלים, יש התחייבויות, יש חובות. תוכניות עבודה מתחילות בינואר.


שנית, להחיל את זה משנת 2007 ולעשות זאת במדורג עד 2009, כאשר השורה התחתונה היא להגיע ל- 7.5%. זאת עמדת השר.

היו"ר מיכאל מלכיאור:

 עמדת השר להגיע לפשרה.


לירון גולדנברג:

לירון גולדנברג, יועץ השר. אני מבקש להבהיר בקשר לעמדת משרד הספורט. השר, בעמדתו, רואה את החשיבות במרכזים, אבל חושב ש- 15% זה אחוז שהוא יחסית גבוה – ודאי שלא צריך לפגוע בהם עכשיו, ודאי לא לגבי התחייבויות שלקחו. תיאורטית, יכול להיות שיצטרכו להחזיר עוד כסף אם אנחנו נעשה זאת ב- 2006. 


הפשרה הזאת מצד אחד מכירה במרכזים, בחשיבות ובפעילות שלהם, אבל סבורה שיש צורך בצמצום של הנפח הזה – שהנפח הוא פחות ממה שמקבלים עכשיו. 


חיים שושן:

אני מבקש לקשור כמה נושאים שעלו פה – אני קושר את מה שאמר ד"ר שוקי דקל ומה שאמר נציג האוצר. 


אנחנו כל פעם – ואני כבר 15 שנה מנכ"ל מכבי – מרימים את הכפפה כשבא השר שמתמנה. הגיע השר וילנאי, אמר: ספורט עממי – לקחתי אני את כל הצוות של מרכז מכבי והפניתי את רוב המשאבים שיכולתי לנושא ספורט עממי, מתוך אותם הסכומים שפה עלו. צביקה הסביר קודם את עניין השירותים – זה שירות לקהילה של עם ישראל – עשינו. 


באה השרה אחריו – והיתה לה גם מנכ"לית שיושבת אתנו – אמרו: ספורט נשים. הקמתי ועדת ספורט נשים, עשינו אירועים, פותחים קבוצות, מאיפה? מאותם הדברים. זה שירות לקהילה- לפתוח קבוצות נשים. זאת היתה מגמה, זה היה שידור שבא מהמשרד – עשינו את זה.


בא סיפור שלישי – צריך לעזור למגזר הערבי, יש 40 קבוצות במגזר הערבי. אתמול ישבתי על הנושא הזה, ויש בעיות. הם צריכים ביטוח, יש שם בעיות – אנחנו צריכים לטפל בהם גם כן, קבוצות של מכבי, אז מאיפה נטפל בנושאים האלה?


אני כועס כשבאים לא מוכנים. אני דור רביעי ירושלמי – בשבילי האוצר זה אורים ותומים. כשבאים וזורקים מספר – אתה יודע מה, 10 גרוש יותר יקר מלירה, כשזה לא נכון. 

היו"ר מיכאל מלכיאור:

בשבילנו מכבי זה אורים ותומים.


חיים שושן:

נכון. כבוד היושב-ראש, מכבי זאת תנועה עולמית, עכשיו סיימנו קונגרס. יש 54 מדינות, אז אני צריך שיסגרו את הלב של המדינה? הרי הם מסתכלים עלינו. אותו דבר בהפועל, שזה בזווית אחרת – גם תנועה עולמית – אנחנו תנועה עולמית יהודית. אני צריך שיסתכלו עלי בחוץ ויגידו: מדינת ישראל סגרה אותם? זה בדיוק מה שאנחנו צריכים כשהם באים לארץ. 

היו"ר מיכאל מלכיאור:

 הוא אומר שלא סוגרים. 


חיים שושן:

ספורט עממי – הרמנו את הכפפה; נשים – הרמנו את הכפפה; המגזר הערבי – הרמנו את הכפפה. כל נושא שבא – אנחנו מרימים את הכפפה. אז מאיפה הכסף הזה? ביטוח צריך לתת לקבוצות? שירות רפואי צריך לתת לקבוצות? מהיכן נביא את זה?


שאול זלצר:

אני שומע כאן הרבה דברים ואני נחרד. אני לא מדבר מהצד של המרכזים. אני מדבר מהצד של הכדוריד – שזה מפעל חיי, אני במשך 46 שנה בעסק – ואני רואה את העסק נסגר.


דרך אגב, לגילוי נאות - איגוד הכדוריד הגיש אתמול בג"ץ נגד מועצת ההימורים בנושא קיצוץ של כספים אחרים, אבל אני אומר זאת כגילוי נאות, לא קשור לקטע של ה- 15%.


באיגוד הכדוריד יש בשנות ה- 2000 פריחה אדירה, וזה בהצלה – כשמצילים את הנושא מדי פעם עם מרכזי הספורט. אתן דוגמה: אני מעת לעת פונה ליועץ המשפטי ודורש להעמיד קבוצות לדין משמעתי על כך שלא שילמו מסים – מסים שאני משתמש לתשלום עבור שופטי המשחק. בא הדיין ואומר לקבוצה מנס ציונה, מראשון לציון, מחולון: תוך 30 יום לא שילמתם את הכסף – הקבוצה מפורקת, אפילו אם היא קיימת 70-80 שנה.


ביום האחרון, כשעומדים לפרק אותה, מגיע נציג ממרכז זה או אחר ושם את הצ'ק. בחיים לא מגיע נציג של המועדון. העירייה אומרת: אני במצב קשה. בא נציג מרכז הספורט ושם את הצ'ק מזומן – אם זה 30 ו-40 ו-70 אלף שקלים. 


שנית, אני לא יכול לפתח מועדונים חדשים – זה גם לא תפקידי. היום מפתחים אצל הבדואים - בשגב שלום פתחו קבוצה, בבאר שבע פתחו קבוצה, בדימונה פתחו קבוצה, באילת פתחו קבוצה. אני פתחתי? מה פתאום, זה המרכזים. אם הם לא יהיו – מי יפתח קבוצות? משרד האוצר? 


נקודה שלישית – וזה החשוב ביותר – מה-1 בינואר, בחוק הספורט, אם אני לא מקבל ברישום את פוליסת הביטוח – אני לא נותן לקבוצה לשחק. זה כתוב בחוק הספורט ואני חייב ליישם את זה בהוראות מחמירות שבמחמירות. אם הם לא יעשו את פוליסת הביטוח – אני לא יכול לפתוח אפילו ליגה לילדים.


עבאס זכור:


מי משלם את הביטוח? 


שאול זלצר:

הם, המרכזים. קודם הם משלמים. אם הם לא יבטחו – אני לא יכול לפתוח שום ליגה אצלי. 


היו"ר מיכאל מלכיאור:

 אני מבקש מחברי הכנסת – אנחנו צריכים לגבש פה החלטה.


ג'מאל זחאלקה:

האם תתקיים היום הצבעה?


היו"ר מיכאל מלכיאור:

 אם אנחנו נחליט שתהיה הצבעה היום – תהיה הצבעה היום. זאת החלטה שלנו. יש לנו את שלושת הסעיפים שקיבלנו מוועדת הכנסת, אנחנו נטפל בהם היום, מחר ומחרתיים. 


אנחנו יכולים גם להחליט שאין לנו מספיק נתונים לקבל החלטה, ואז זה יצא מחוק ההסדרים. 

ג'מאל זחאלקה:

מה זאת אומרת יצא מחוק ההסדרים? זה כמו להצביע נגד. 


היו"ר מיכאל מלכיאור:

 נכון. 


נועם צבי:

שמי נועם צבי, אני יושב-ראש איגוד השחייה. איגוד השחייה מונה 55 אגודות. כל האגודות הוקמו על-ידי מרכזי הספורט. כל האגודות שיש לנו הן אגודות שחיות מתוך העבודה עם מרכזי הספורט, וכאיגוד אני לא יכול לראות סיטואציה שהיום קמה איזושהי אגודה בלי שבא מרכז ספורט ומרים אותה. 

אני לא רוצה לנתח את זה – אלה העובדות, זוהי הסיטואציה הקיימת אצלנו. אם איגוד השחייה היום הוא איגוד כל-כך גדול וחזק שמחזיק 5,000 ספורטאים ומגיע לאן שהוא מגיע – זוהי העבודה של מרכזי הספורט. 

היו לנו בשנתיים האחרונות כמה משברים מאוד קשים בעקבות ההפרטה בשוק – בריכות שחייה שעברו לידיים פרטיות. שלוש אגודות מתוך העשר הגדולות באיגוד השחייה עמדו בפני סגירה. מי שקם ומנע את הסגירה והציל אותן היו מרכזי הספורט. 

קורית לנו כל הזמן תופעה. במקום לעזור לאיגודים להתמודד עם בעיות הספורט, לעזור לנו להחיות את הספורט – באים כל מיני מתקני תקנות, ממציאים כל מיני גלגלים, מנסים לקבור אותנו, ואנחנו לא יודעים איך לצאת מזה. זה התחיל לפני שנתיים עם דוח דברת, באו לקבור אותנו – למזלי, הדוח הזה נקבר, כי אחרת לא היתה היום שחייה במדינת ישראל, ועכשיו עם הרעיון הזה לקצץ למרכזי הספורט באים ואומרים: תסגרו את השחייה. 

זה מה שיקרה בשורה התחתונה, ואני אומר: מי שלא מבין בזה – שלא ייכנס לנושאים האלה. אל תמציאו גלגלים. קודם תמציאו פתרונות, קודם תמציאו בריכות שחייה בבתי-ספר, לפני שעושים דוח דברת; קודם תמציאו את כל מה שצריך בתוך בתי-הספר ואחרי כן נתקדם הלאה.


ג'מאל זחאלקה:
קודם שתהיה בריכה תקנית אחת בארץ. 


היו"ר מיכאל מלכיאור:
ד"ר שוקי דקל, מה אתה עונה לו?


ד"ר יהושע דקל:
הוא תיאר בעצם שאין אגודות בלי תקומה של המרכזים. יש אגודות גם בלי מרכזים. 


נועם צבי:
דיברתי על איגוד השחייה. 


היו"ר מיכאל מלכיאור:
גם לפי העמדה היותר מרוככת שלכם, אתה לא חושש שבהחלטה הזאת אנחנו למשל נגיע למצב שאנחנו שופכים את התינוק עם המים?


ד"ר יהושע דקל:
לא, לפי דעתנו לא. 


היו"ר מיכאל מלכיאור:
נניח באגודות השחייה, אין חשש לכל הדברים שדיבר עליהם נועם. 


ד"ר יהושע דקל:
נועם כרך כמה דברים – מתקנים ושעות של קיום שיעורי שחייה.


היו"ר מיכאל מלכיאור:
 אתה לא חושש.


ד"ר יהושע דקל:
לא. 


שי שני:

אני מבקש לציין שלוש נקודות כי אני חושב שהדברים הובהרו. אל"ף, אני פונה לוועדה- ולך כיושב-ראש ועדה, אמרתי זאת גם לשר הנכנס – אם המדינה תמשיך להתנהל עם 46 מיליון שקל בתקציב הספורט – חבל להחזיק משרד, חבל לשלם לד"ר שוקי דקל ואחרים בכלל משכורת. אי-אפשר לעשות עם הסכום הזה דבר, זה פחות משישה שקלים לאזרח בשנה תקציב ספורט, פשוט לא יכול להיות דבר כזה.

רונית תירוש:

אגב, כמה זה ה- 15%?


שי שני:


9.9. מיליון. לא 40 מיליון, כפי שהציג האוצר. 


שנית, אני מייצג פה את מרכז הפועל, שהוא היום המרכז הכי גדול במדינה. יש לנו כ- 2,000 קבוצות ספורט – אני מדבר בספורט האולימפי. מה שאמר לנו מינהל הספורט: אל תתעסקו. 


70% מאותן אגודות ספורט זה בפריפריה, בהתיישבות העובדת ובמקומות שאף אחד אחר לא יקים בהם אגודות ספורט. 30% מאגודות הספורט שלנו זה במגזר הערבי, כאשר הרשויות המקומיות במגזר הערבי היום לא מסוגלות להקים אגודת ספורט. היחידים שמסוגלים לעזור להם זה מרכזי הספורט. 


היו"ר מיכאל מלכיאור:

אתה שומע את שוקי דקל, שמבין בעניין, הוא אומר שאין חשש. 


שי שני:


אני חלוק בצורה מהותית על עמדתו של שוקי. אני יודע שהם עושים מאמצים, פשוט אין להם תקציב. 


כמו שאמר ידידי, יושב-ראש איגוד השחייה נועם – אם המדינה תשנה סדרי עדיפויות ואם המדינה תיתן תקציב לספורט ותיתן כלים בידי מינהל הספורט להקים אגודות ספורט ולסייע לרשויות – לי יש 50,000 ספורטאים פעילים בספורט עממי, זה לא מהתקציב הזה. זה מתקציב אחר שאנחנו בונים אותו, זה בליגות, ולא מקבלים אגורה מהמדינה. הלוואי והיינו מקבלים, אבל עושים את הכל בשתי ידיים. 


היו"ר מיכאל מלכיאור:

אם אתה מסוגל לעשות הכל בשתי ידיים...


שי שני:


לא, זה לא אותו דבר, כי בספורט עממי המימון הוא עצמי. זה לא אותו דבר כמו שאני צריך להקים בית-ספר לכדורגל בכפר קרע או בעכו או במקום אחר. לילד במקום כמו שלומי אין את הכסף לשלם, אני חייב לעזור לו להקים את הבית-ספר. זה לא כמו אדם שעובד והוא בא לאחר העבודה לעשות ספורט. 


אני מודיע באופן חד-משמעי – מרכז הפועל, במבנה הנוכחי שלו וברמת השירותים שהוא נותן לקבוצות – ואני חושב שזוהי רמת שירותים גבוהה כי הקבוצות לא עוזבות אותנו, רק מצטרפים כל הזמן – ב- 5% לא יוכל להתקיים ולא יוכל לתת את אותם שירותים. 


היו"ר מיכאל מלכיאור:

 איך אתה רואה את ההצעה של משרד הספורט?


שי שני:


אמרנו גם לשר. השר אמר שצריך לבוא להידברות. אני בעד הידברות. אני חושב שההידברות הזאת היא נכונה.


היו"ר מיכאל מלכיאור:

 עושים הידברות עכשיו. 


שי שני:


אני חושב שהשולחן הזה הוא המקום, אבל בטוח שהמקום הוא לא חוק ההסדרים. אני חושב שההידברות צריכה להיות כללית על כל חוק המועצה להסדר ההימורים בספורט. בהנחה שיש עיוות ב- 15%, יש עיוותים נוספים בחוק המועצה להסדר הימורים בספורט, שאם מתקנים אותו – זאת ההזדמנות לתקן.


צבי ורשביאק:

אדוני היושב-ראש, על מנת שלא יתקבל רושם – אחרי שד"ר דקל אמר שיש אגודות שהן לא במרכזי הספורט – שאין כאן את האחוז שלהם, הם לא מהווים חצי אחוז בענפים האולימפיים. 


רונית תירוש:

הנושא הזה הוא מאוד מאוד סבוך. אני חייבת לומר שכאשר הייתי במשרד החינוך, היתה תחושה שבאמת צריך להוריד את זה ל- 5%, אבל היום אני רואה את הדברים בפרספקטיבה קצת יותר רחבה, ואני רוצה לשקף את המורכבות של הבעיה.

היו"ר מיכאל מלכיאור:

מה שרואים מכאן, לא רואים משם. 


רונית תירוש:

לא. זה לא שדעתי השתנתה לגמרי, אבל זה יותר מורכב. בסוף אני גם אנסה להציע משהו.


אני בוודאי לא רוצה לשפוך את התינוק עם המים – 5% זה פשוט כי לא רוצים להתמודד עם הביטול המוחלט. 5% זה לא סכום שהם יכולים לחיות אתו – אם זה נכון שזה נע סביב 9 מיליון, אפילו 10 מיליון. זה לא סכום. 


היו"ר מיכאל מלכיאור:

5% זה יביא את זה לשליש. 


רונית תירוש:

זה כלום. זה אומר לסגור ולהתמודד עם המשמעות של הסגירה.


צבי ורשביאק:

עדיף לא לתת כלום. 


רונית תירוש:


אני לא רוצה לקבוע 7.5% ואני לא רוצה לקבוע 10%, אני אגיד היכן היתה לנו בעיה. 


הבעיה היתה בשני תחומים, בעיקר. האחד – שהיתה תחושה שזה נועד למנגנון, כלומר ג'ובים – ואני לא אגיד שזאת לא תופעה שקיימת במרכזים. בהחלט זה קיים, כמו בהסתדרות הכללית שניסו לשקם. זה פן אחד.


הפן השני הוא  שאין שקיפות של הקצאה לקבוצות השונות – בין אם זה לאגודות ובין אם זה לקבוצות. אם תשאל מנהל קבוצה כמה מגיע לך – הוא לא כל-כך יודע. הוא קיבל 5,000 שקל, הוא היה המאושר באדם כי גם זה עדיף מאפס, אבל מי אמר שלא מגיע לו 10,000 שקל? יש פה בעיה.


אם המשרד, תפקידו בין היתר, לפקח ולוודא שאכן מגיעים הסכומים על-פי נוסחאות בדוקות – לא אגיד שהמשרד עושה את זה. הוא לא עושה את זה כי אין לו כוח-אדם לעשות זאת. מדובר בהמון קבוצות.


קריאה:

את זה המועצה צריכה לעשות. 


רונית תירוש:

המועצה עושה את זה?


איציק לארי:

כן. בשנה האחרונה אנחנו בהחלט עושים את זה. כל קבוצה יכולה לקבל את הכסף ישירות אליה, ואת ה- 15% אני מעביר למרכז.


רונית תירוש:

היתה לי מחשבה זדונית, שהטוטו יעביר ישירות על-פי הנוסחאות והשקיפות לכל קבוצה, וזו תפריש 15% למרכזים.


איציק לארי:

הן לא רוצות. 


רונית תירוש:

 זה לא נכון. אתם לא מסוגלים להתמודד מול כל קבוצה וקבוצה. 


איציק לארי:

אני מתמודד עם כל קבוצה וקבוצה.


איתי יעקב:

הן לא רוצות מאותה סיבה שהן לא פה.


איציק לארי:

אבל זה לא נכון. אני מבקש ניהול תקין מכל קבוצה. מה שאני צריך זה רק חשבון בנק נוסף. 


רונית תירוש:

שיקפתי את הבעייתיות שראיתי. 


היו"ר מיכאל מלכיאור:


אגב, אני הנחתי כפי שאת הנחת בהתחלה. הרי אם כל הקבוצות היו מעבירות באופן אוטומטי – זה לא היה צריך להדאיג אתכם.


צבי ורשביאק:

היום לפי החוק, קבוצה רשאית לקבל 100% והיא פונה לבד - ולא פונים – והיא צריכה להגיד שהיא רוצה שיעבירו את הכסף דרך מרכז מכבי. 


רונית תירוש:

יש גם מסע איומים. 


צבי ורשביאק:

הרי החוק לא היה כזה. פעם החוק היה כך שהמרכז קיבל, ואם אגודה רצתה – היא היתה צריכה להגיד שהיא רוצה לעשות זאת לבד. מה אמרו? מפחדים מהמרכזים. אמרו: נעשה הפוך. כל אחד רשאי לקבל לבד. אם הוא רוצה לקבל דרך המרכז – שיוציא מכתב. עובדה שלמעלה מ- 90% מוציאים מכתב כזה. למה? משום שלא מקבלים שירותים, צריך להבין זאת.


המרכזים קיימים בשביל האגודות; לא האגודות בשביל המרכזים. 

היו"ר מיכאל מלכיאור:

 מה מונע מהקבוצות היום להוציא מכתב ולבקש ש- 15% מהכסף יגיעו למרכזים?


צבי ורשביאק:

אל"ף, אם יחליטו – אפשר, אבל המרכז יהיה טיפש להתעסק בזה.


היו"ר מיכאל מלכיאור:

מדוע?


צבי ורשביאק:

אגב, או 15%, או בכלל לא. 5% זה סתם בזבוז מפני שמרכז מכבי לא יוכל לתת שום שירות ב- 5%, אז שיהיה אפס – עדיף. 

היו"ר מיכאל מלכיאור:

 לא ענית על שאלתי. 


צבי ורשביאק:

ואז כל מי שירצה שירותים – יצטרך לשלם את עלות השירותים. התוצאה תהיה: באר שבע תיפגע, חיפה תיהנה. זה הסיפור.


איתי יעקב:

תקבע תעריפון אחר, תעשה תעריפון דיפרנציאלי. 


רונית תירוש:

זאת היתה אופציה אחת, שחשבתי עליה בזמנו. 

גם מתוך השתתפות בוועדת הכלכלה – אני רואה את הצעת חוק רשות השידור והרשות השנייה – חשבתי על רעיון נוסף. הרי מה מטרת המרכזים? המרכזים נועדו לספק את מה שהמדינה לא מספקת, קרי לסייע בהקמה של קבוצות משחק כאלה ואחרות – בעיקר בפריפריה- ובעיקר בענפים שהם לא בעלי רייטינג גבוה, ושיש חשיבות בכל זאת לקיומם. כלומר, להרחיב את הספורט העממי, להרחיב ענפים תחרותיים אבל לא בהכרח אולימפיים, שממילא מקבלים הרבה מאוד כסף מהוועד האולימפי, וגם אולי לתת ביטוי לקבוצות סקטוריאליות, למגזרים כאלה ואחרים, שלא לדבר על פריפריה.

זה נכון, זה באמת התפקיד שלהם. אולי כדי לשמר את זה ולוודא שהכסף שמועבר אליהם אכן ימומש בצורה המיטבית לטובת הקבוצות שהזכרתי כרגע והענפים שהזכרתי, צריך לקבוע- ואת זה אני לוקחת מהרשות השנייה -  אחוזים מסך ההקצאה שהמרכזים מחויבים להקצות לנושא הזה. זה גם קצת קל יותר – הן לטוטו, הן למשרד – לפקח שאכן זה קורה, ואז אין הקטע שהכסף הולך יותר מדי למנגנון.

לגבי ה- 15%, לעומת הקטנה, הנושא הזה כל-כך הושרש – כולל גם, אני מבינה, מעמדת השר כרגע – אני לא הייתי מציעה לחתוך. למה חצי, למה 7.5 אחוזים? אין לי כלים אמיתיים להחליט ש- 10% זה הסכום האמיתי, או 12%, או 7.5%. לא יודעת לומר.


שי שני:


או 25%.


רונית תירוש:

אגב, יכול להיות. 


איתי יעקב:

הם יכולים להשלים לעצמם לכל סכום שהוא. יש להם הכנסות, אלה לא ההכנסות היחידות שלהם. 


שי שני:

אנחנו לא עובדים אצלך, אנחנו לא עובדים במשרד האוצר, עם כל הכבוד.


היו"ר מיכאל מלכיאור:

 צריך קנה-מידה, צריך קריטריון.


רונית תירוש:

בגלל הניצול רב-השנים לטובת מנגנון – ואני לא מכחישה שיש מנגנון- מגיע שנוריד שם, אבל לכמה להוריד, אני חושבת שזה לא אחראי מצדי להגיד 7.5% או 5%.


היו"ר מיכאל מלכיאור:

 אני רוצה להגיד שאם חברת הכנסת רונית תירוש – שיש לה הרבה ידע בנושא ובדקה ולמדה- אם את נמצאת בערפול מסוים, אני חושב שהנושא דורש דיון יותר מעמיק ולא סתם לזרוק מספרים. זה לא רציני.


צבי ורשביאק:

50 מיליון שאמרת – זה רציני. 


רונית תירוש:

אין מנגנון אובייקטיבי?



איתי יעקב:


היתה טעות בממשק בין מינהל הספורט - - -


שי שני:

כתוב שזה עשרות מיליוני שקלים בשנה. לא מדובר על עשרות, מדובר על תשעה מיליון שקל.


היו"ר מיכאל מלכיאור:

תשעה מיליון, 900 אלף שקל, שהם 15% כנראה מסכום שנע סביב  67-68 מיליון. 


איתי יעקב:


בכוונה לא נכנסתי לדיון האם צריך או לא צריך את פעילות המרכזים. הנחתי שהמרכזים עושים פעילות ברוכה וצריך להמשיך את פעילותם. 


כל השאלה פה היא דרך התקצוב ושיטת התקצוב. האם להישאר בשיטה הקשיחה הזאת – ורק בדיון עלה עד כמה זה קשיח, כי אמר נציג מרכז הפועל: ישב הטוטו והחליט לשנות את ההקצאות – פחות לקבוצות לאומיות, יותר לקבוצות כאלה; יותר לענף אולימפי זה, פחות לענף אולימפי אחר.


איציק לארי:

ועדה ציבורית החליטה.


איתי יעקב:

אבל זה ששחייה מקבל יותר מהשייט – עדיין שניהם חברים במרכז, והמרכז נשאר עם אותו סכום. זה שהחליטו לתת יותר לשחייה ופחות לשייט – מבחינת המרכז אין פה שום שינוי. 


השאלה כאן היא האם צריך להישאר באותו מנגנון קשיח, וכמה קשיח המנגנון הזה צריך להיות, ולא מה התקציב, כי ראינו שבסופו של דבר זהו חלק קטן מהתקציב שלהם, הם מביאים גם ממקורות חיצוניים.


על כן, אני לא רואה במה יתרום דיון נוסף. הבנו מה המרכזים עושים. 


היו"ר מיכאל מלכיאור:

 זה שהם מביאים מקורות נוספים, זה לא פוטר את המדינה מהמחויבות שלה.


איתי יעקב:

אני רק אומר שהשאלה היא מה מידת הקשיחות של ההעברות שלהם, וכמה בתור הרגולטור, מינהל הספורט והוועדה הציבורית בטוטו יכולים לעשות שינויים בהעדפות בין הענפים השונים והמקצועות השונים, וגופי הספורט השונים הקיימים. על כך הדיון ולא על פגיעה במרכזים.


היו"ר מיכאל מלכיאור:

אבל אתה מתנגד להצעה שהציעה חברת הכנסת רונית תירוש. בואו נקיים דיון יותר מעמיק על מה התפקיד של מרכז הספורט ומה האחוזים. הרי כפי שהיא אמרה – הבעיה היא התחושה הכללית שיש הרבה מנגנון, אולי מנגנון מנופח.


אני יודע שאתה לא מקבל את מלוא תאוותך בידך, זה שהיום תתקבל החלטה כזאת או אחרת, אבל אז אולי תקבל משהו שהוא יותר חשוב – שתקבל הגדרה ושנקבע הגדרה בדיוק למה ה-15% או סכום אחר.


איתי יעקב:

המשמעות של הדיון הזה היא שהמצב יישאר כפי שהוא. מה תפקיד המרכזים- שמענו את ד"ר שוקי דקל, היו לא מעט ועדות על מבנה הספורט. אנחנו לא נוגעים כרגע בשאלה מה המרכז עושה והאם יש מקום למרכז – אולי צריך לבטל את המרכזים, אולי צריך להוסיף עוד מרכזים.


זאת לא רמת הדיון. רמת הדיון היא מה הקשיחות של התקציב.


היו"ר מיכאל מלכיאור:

 אבל אם אתה קובע מתוך קשיחות התקציב שחלק חייב ללכת לזה וחלק חייב ללכת לזה, וכל המטרות שהמשרד רוצה - - -


איתי יעקב:


אבל המטרות האלה משתנות. זה בדיוק מה שנטען. הגיעה שרה חדשה ואמרה: אני, בתור שרת החינוך והספורט, רוצה לקדם ספורט נשים – אז היא עשתה את זה. לגבי זה היא לא יכולה לעשות. אין פה שום שינוי. 


שי שני:

זה לא מתקציב המדינה.


היו"ר מיכאל מלכיאור:

 ד"ר שוקי דקל, מה אתה אומר על דבריה של חברת הכנסת רונית תירוש? האם זה מקובל עליך?


ד"ר יהושע דקל:

כן, זה מקובל עלינו שצריך יותר נתונים, דיון  יותר מעמיק ויותר יסודי. על פניו, זה נראה לי נכון כי אין מספיק כלים לקבוע.


עבאס זכור:

אני מבקש לשאול אם יש בקשות או פניות מהקבוצות שהם רוצים שזה יהיה ישירות. 


איתי יעקב:

זה לא מפתיע שאין פה אף נציג של קבוצה. 


קריאות:

- - -



צבי ורשביאק:

אני מייצג קבוצות.


היו"ר מיכאל מלכיאור:

אני מבקש להגיד, בהתייעצות עם חברי הכנסת, שבמקרה הזה אנחנו מחליטים כך. מאחר שיש הסכמה כללית שבשנת 2006 זה לא יחול, וזוהי גם הסכמת האוצר - ולא כדי להתחמק מהנושא, אנחנו נטפל בכך – אני מציע כך. אנחנו נחליט בנושא, אבל נחליט לפי ההצעות השונות שעלו פה, גם מצד משרד הספורט, גם מצד המנכ"לית לשעבר וגם אחרים שהיו להם הצעות לשינויים מבניים – גם בתוך האחוזים ואפשר בהחלט גם לשקול הורדה של הסכום הזה, אף-על-פי שנראה לכולם ש- 5% זה לעג לרש וזה לא רציני, זה כמעט כלום. 


אני מציע שאנחנו לא נטפל בנושא במסגרת חוק ההסדרים. אנחנו נחליט שנקיים דיון מעמיק בקרוב לגבי כלל הנושא הזה, ונחליט פה בוועדה לפי ראות עיני הוועדה, איך יועבר וכמה אחוזים, והאם צריך בתוך האחוזים האלה להבטיח שהאחוזים האלה ילכו למטרות שהן רצויות ושלפי מדיניות השר והכנסת הן אכן המטרות הראויות, ואיך נדאג שאכן הסכום הזה ילך ברובו הגדול למטרה הזאת ולא יגיע לנושאים שהם לא רצויים במסגרת המקובלת. 

רונית תירוש:

 אני מבקשת לחדד. אם אנחנו לא מתכוונים להצביע בעד חוק ההסדרים, אני לא רוצה להשאיר את הנושא כך באוויר.


יכול להיות שאמרת חלק מהדברים, אני אחזור. אתה מציע להקים ועדה שתבדוק את הנושא הזה. 


היו"ר מיכאל מלכיאור:

 לא ועדה. אנחנו נדון בכך פה בוועדה. 


רונית תירוש:

אני מציעה לתחום את זה בזמן.  מאחר שאנחנו לא נוגעים בכך ובעצם כאילו הצבענו שה- 15% ממשיכים AS IS  כפי שהיה, אני מבקשת שנחייב איזשהו גוף - אולי את הטוטו – להודיע לקבוצות שהם יכולים לדרוש את הכסף ישירות, את כל המאה אחוז. אני אומרת לך שקבוצות לא יודעות את זה.


בואו נהיה הגונים. אדוני היושב-ראש, יש ניגוד אינטרסים מובהק בין מי שיושב במרכזים למי שיושב בטוטו – אלה אותם אנשים לפעמים. 


שי שני:

גם מינהל הספורט יושב בטוטו. 


רונית תירוש:

 מינהל הספורט הוא גוף ממלכתי, אל תשווה.


שי שני:

למה? הטוטו זה כסף ציבורי. 

צבי ורשביאק:

המרכזים יושבים בטוטו?

איציק לארי:

איזה מרכז יושב בטוטו? אף מרכז לא יושב בטוטו. אפשר להיכנס עכשיו לאתר האינטרנט של המועצה, לפתוח את אמות המידה ולראות. 


רונית תירוש:

לא יושבים נציגי מרכזים? הוועד האולימפי לא יושב שם? רבותי, זה אותה צלחת. 


אני מבקשת שתצא הודעה מפורשת לקבוצות, כך שאם ד"ר שוקי דקל והצוות יעשו בדיקה אצל קבוצה הכי איזוטרית – הוא יקבל תשובה: קיבלתי הודעה מהטוטו. 


כמו כן, אני כן מציעה במסגרת זמן השהות הזה – על-פי נתונים, לא סתם לזרוק, ואולי פה המשרד יעשה עבודה – לקבוע איזה אחוזים מחויבים המשרדים להקצות לטובת הפעילות שמנינו: פעילות עממית, ענפים כאלה ואחרים, כך שיבואו כבר עם תוכנית. 


נקודה נוספת – שהמרכזים יחויבו להגיש תוכנית למשרד – לא לאישור דווקא – כדי שיראו שהאחוזים אקוויוולנטיים, אבל שהמשרד יוכל גם הוא לעשות בדיקה שאכן העסק עובד, ולא להשאיר זאת רק לטוטו. 


צבי ורשביאק:

שהמשרד יקדיש לקבל יותר כסף. 10 מיליון דולר לספורט  – זה התקציב של המשרד – אבל ביקורות בשפע. 


רונית תירוש:

 זה לא הנושא היום. 


איתי יעקב:

שאלה איך מנהלים את הכסף הזה, לאן הוא הולך.


רונית תירוש:

שחטתם את מינהל הספורט, האוצר, אבל זה לא הדיון היום. אני כן מציעה ליושב-ראש הוועדה לקיים דיון על תקציב הספורט. זוהי קטסטרופה, סומכים על כך ש"גאידמקים" מממנים  את הספורט בישראל, ולנו אסור להרשות שזה יקרה. התשובה היא באמת להגדיל את תקציב הספורט.


היו"ר מיכאל מלכיאור:

לא נפתח את הדיון שוב. אנחנו צריכים להגיע להסכמה של חברי הכנסת כאן. 


אני מציע לתחום את הדיון בזמן. נבקש הצעה מפורטת  של המשרד. תהיו בהידברות עם האגודות, עם הקבוצות – כפי שאתם עושים ממילא – אבל תעשו את זה יותר מכובד. אנחנו נקיים דיון פה בוועדה לפני התקציב של 2007, בעוד כשלושה חודשים, ונקבל את ההחלטה פה בוועדה, לא נסמיך שום ועדה אחרת להגיע להחלטה בעניין הזה. זאת סמכות הוועדה ואנחנו נקיים את זה כאן בוועדה.


אני מציע שאת ההצעות שהציעה חברת הכנסת רונית תירוש אנחנו נוסיף להחלטה, אם זה בהסכמת כל חברי הכנסת הנוכחים. היועצת המשפטית מבקשת להעיר.


מרב ישראלי:


בעיקרון, אם רוצים שהצעת החוק תישאר על השולחן – צריך לפצל את זה, באישור המליאה, לפי סעיף 121, כדי שאפשר יהיה להמשיך לדון בהצעת החוק גם אחרי חוק ההסדרים. אם אנחנו לא עושים את זה – בעצם הדיון יהיה דיון כללי ולא דיון בהצעת חוק.


היו"ר מיכאל מלכיאור:

 אני מציע שנפצל. 


מרב ישראלי:

צריך רוב במליאה, כמובן. 


היו"ר מיכאל מלכיאור:


אנחנו נצביע בוועדה על הפיצול, זה נשאר על השולחן ואז נוכל לקבל את ההחלטה כפי שאנחנו מציעים, תוך שלושה חודשים. 


מי בעד פיצול הצעת החוק, לפי סעיף 121?


ה צ ב ע ה

בעד -  6

נגד – אין

נמנעים – אין

הבקשה לפיצול הצעת החוק, לפי סעיף 121, נתקבלה.

היו"ר מיכאל מלכיאור:

 6 חברי כנסת בעד, אין מתנגדים ואין נמנעים. אושר. אני מודה לכולכם על הדיון הענייני. הישיבה נעולה.

הישיבה ננעלה בשעה 12:30.
